Smitte: Totalt fem ansatte med tilknytting til øyeavdelingen på Ullevål sykehus, har fått påvist covid-19-viruset. Foto: Hanna Kristin Hjardar

To nye coronasmittede på Ullevål sykehus

Sent lørdag kveld ble det påvist to nye coronasmittede ved øyeavdelingen på Ullevål sykehus.

Oppdatert 1. mars

Artikkelen er over 200 dager gammel, myndighetenes råd angående coronasmitten kan derfor være utdaterte. Du kan alltid holde deg oppdatert i vår spesial, eller gjennom FHIs nettsider.

Det kommer frem i en oppdatering fra Oslo Universitetssykehus søndag formiddag. Dermed har totalt fem ansatte på øyeavdelingen på Ullevål sykehus fått påvist covid-19-viruset, etter at det i går ble kjent at tre ansatte ved øyeavdelingen har fått påvist viruset.

28 ansatte med symptomer er blitt testet, mens 30 ansatte uten symptomer er blitt satt i karantene. Det er testresultatene fra de 28 som ble klare sent lørdag kveld.

I går kveld bekreftet Folkehelseinstituttet (FHI) at totalt 15 personer er smittet av det nye coronaviruset, men med de to nye tilfellene på Ullevål sykehus har tallet steget til 17.

les også Slik blir man testet for coronaviruset

Det var fredag kveld ble kjent at en ansatt ved avdelingen har fått påvist coronaviruset etter en ferietur i Nord-Italia. Den ansatte spurte selv tirsdag morgen om det var nødvendig å bli testet, men fikk beskjed om at det ikke var nødvendig.

– I ettertid er det lett å se at det var en uheldig avgjørelse, men det kan vi ikke gjøre noe med nå, sa medisinsk fagdirektør Hilde Myhren under en pressekonferanse lørdag kveld.

Oslo Universitetssykehus skriver på Twitter søndag formiddag at de arbeider videre med ivaretakelse av pasienter og ansatte, og nødvendige avklaringer i forbindelse med de positivt testede ansatte. Sykehuset jobber fortsatt med å kontakte alle pasienter som kan ha hatt kontakt med de smittede ansatte. I går kveld var rundt 200 pasienter blitt kontaktet.

Over 60 ansatte på Ullevål sykehus er ikke på jobb.

Sykehuset har bedt Helse vest om hjelp for å sikre behandling av øyepasienter som trenger øyeblikkelig hjelp.

Øyeavdelingen er et separat bygg til Ullevål sykehus.

Natt til søndag opplyste Enebakk kommune på sine hjemmesider at det nye coronaviruset er påvist i kommunen. Det er ikke bekreftet om det er snakk om et nytt tilfelle, eller om dette er blant de 15 tilfellene som ble bekreftet i Norge av FHI i går kveld.

Publisert: 01.03.20 kl. 10:02 Oppdatert: 01.03.20 kl. 12:47

Mer om Coronaviruset Folkehelseinstituttet Sykehus